Covid-19-statistieke: Meer as 10 000 nuwe gevalleArgieffoto bloot ter illustrasie (Foto: Verskaf) Minstens 2 988 148 mense in Suid-Afrika het nou al Covid-19 opgedoen nadat nog 11 535 nuwe virusgevalle Donderdag aangemeld is. Die jongste styging verteenwoordig ŉ positiwiteitskoers van 22,4%. Prof. Salim Abdool Karim, epidemioloog en voormalige voorsitter van die ministeriële advieskomitee oor Covid-19, het Maandag gewaarsku dat die nuwe Omikron-variant waarskynlik ŉ styging in Suid-Afrika se koronavirusgevalle tot gevolg sal hê. Volgens die Nasionale Instituut vir Oordraagbare Siektes (Nios) se statistieke is daar is nou 47 328 aktiewe virusgevalle in die land. Die meeste nuwe gevalle is weer in Gauteng (72%) aangemeld, gevolg deur die Wes-Kaap (6%), KwaZulu-Natal (5%), Limpopo, Mpumalanga, Noordwes (elk 4%), die Vrystaat en die Oos-Kaap (2% elk) en dan die Noord-Kaap (1%). Nog 44 Covid-19-verwante sterftes is bevestig, wat die totale getal sterftes op 89 915 te staan bring. Minstens 2 850 905 mense in Suid-Afrika het reeds van Covid-19 herstel. Suid-Afrika het tot dusver 19 580 433 Covid-19-toetse uitgevoer, waarvan 51 402 mense Donderdag getoets is. Altesame 2 904 mense word tans vir die koronavirus in die hospitaal behandel nadat nóg 274 mense sedert die vorige verslag opgeneem is. Volgens die departement van gesondheid is altesame 153 240 dosisse van die entstof Donderdag toegedien.